དེ་ཡང་སྒྲུང་པ་གྲགས་ཅན་གུ་རུ་རྒྱལ་མཚན་ནིལོའི་ཟླཔའི་གྲང་ངར་ཤིན་ཏུ་ཆེ་བའི་དགོང་མོ་ཞིག་ལ་མགོ་ལོག་ཁུལ་སྒ་སྡེ་རྫོང་གི་ཁྱིམ་ཚང་ཕལ་བ་ཞིག་ཏུ་སྐྱེས།ཁོང་ཉིད་ཀྱིས་འཇིག་རྟེན་ཁམས་འདི་རུ་དལ་འབྱོར་གྱི་མི་ལུས་འདི་བླངས་པ་ནས་བཟུང་།སྐྱིད་ཀྱི་འཚོ་བ་ཞིམ་པོ་ཞིག་རོལ་བའི་སྐལ་བ་མ་ལྡན་ལ།སྡུག་གི་ཁུར་བོ་རི་རབ་ལྟ་བུའི་མནར་གཅོད་མྱངས་མྱོང་བ་ཡིན།རྒྱུ་མཚན་ནི་ཁོང་ཉིད་ཀྱིས་བྱ་བ་དག་ལ་ཅུང་ཟད་བསམ་ཤེས་པའི་སྐབས་དེར།ཕ་རྒན་ལ་གློ་བུར་བཅོས་ཐབས་མེད་པའི་ནད་ཀྱིས་གདུངས་ནས་ཚེ་ལས་འདས་ཤིང་།དེ་ནས་བཟུང་མ་བུ་གཉིས་ཀ་འབའ་ཞིག་ཤུལ་དུ་ལུས་པས་དཀའ་སྡུག་མང་པོའི་འཚོ་བའི་ཁྲོད་དུ་འཚོ་ཐབས་དང་གསོན་ཐབས་བྱས་པས་སོ།།